**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 19.07.2019, ora 08.00 – 20.07.2019, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 20.07.2019, ora 07.00**

**RÂURI**

**Debitele au fost, în general, în scădere**, exceptând râurile din bazinele hidrografice: Vişeu, Iza, Tur, Someş, Crasna, Barcău, Crişuri, Mureş, Bega, Timiş, Bârzava, Moraviţa, Caraş, Nera şi Cerna, unde au fost relativ staţionare.

Debitele se situează, în general, la valori cuprinse între 30-90% din mediile multianuale lunare, mai mari (în jurul și peste normalele lunare) pe Bega inferioară, cursul Prutului aval de Stânca Costeşti şi pe afluenţii Prahovei şi mai mici (sub 30% din normalele lunare) pe râurile din bazinele hidrografice: Lăpuș, Crasna, Moravița, Rm. Sărat, Bârlad, Jijia şi pe unii afluenţi ai Mureşului (Comlod, Iara, Feernic, Domald, Secaș, Sebeş, Râul Mare).

În interval au fost emise **3 ATENȚIONĂRI HIDROLOGICE** şi **o AVERTIZARE HIDROLOGICĂ** **pentru fenomene imediate**.

Nivelurile pe râuri la stațiile hidrometrice se situează sub **COTELE DE ATENȚIE**.

**Debitele vor fi în general în scădere**, exceptând râurile din bazinele hidrografice: Vişeu, Iza, Tur, Someş, Crasna, Barcău, Crişuri, Mureş, Bega, Timiş, Bârzava, Moraviţa, Caraş, Nera şi Cerna, unde vor fi relativ staţionare.

Sunt posibile creşteri de niveluri și debite pe unele râuri mici din zonele de munte, ca urmare a precipitațiilor, sub formă de aversă, prognozate şi propagării.

Nivelurile pe râuri la stațiile hidrometrice se vor situa sub **COTELE DE ATENȚIE**.

**DUNĂRE**

**Debitul la intrarea în ţară (secţiunea Baziaş) în intervalul 19.07 – 20.07.2019 a fost staţionar, având valoarea de 3500 m3/s**, sub media multianuală a lunii iulie (5350 m3/s).

În aval de Porţile de Fier, debitele au fost în scădere.

**Debitul la intrarea în ţară (secţiunea Baziaş) va fi în scădere (3500 m3/s).**

În aval de Porţile de Fier, debitele vor fi în scădere.

**2.** **Situaţia meteorologică în intervalul 19.07.2019, ora 09.00 –20.07.2019, ora 06.00**

**ÎN ŢARĂ**

Vremea a continuat să se încălzească ușor, local devenind călduroasă în sudul țării. Cerul a fost variabil, cu înnorări temporar accentuate după-amiaza și seara, când local în zona montană și submontană și pe arii restrânse în centrul, sudul și sud-estul teritoriului s-au semnalat averse și descărcări electrice. Ploile au avut și caracter torențial, iar cantitățile de apă acumulate, izolat au depășit 25 l/mp (până la 39 l/mp în nordul județului Prahova). Vântul a suflat slab și moderat, cu intensificări de scurtă durată în timpul ploilor. Temperaturile maxime, în general apropiate de cele specifice datei, s-au situat între 24 de grade la Petroșani, Întorsura Buzăului și Câmpulung și 33 de grade la Calafat, Giurgiu, Zimnicea și Călărași, iar la ora 06.00 erau 7 grade la Miercurea Ciuc și 23 de grade la Sulina.

***Observaţie:*** *de ieri dimineață de la ora 06.00 au fost în vigoare 28 de mesaje pentru fenomene meteorologice periculoase imediate, precum urmează:*

*- 1 avertizare cod portocaliu emisă de SRPV Bacău;*

*- 27 atenționări cod galben, 8 emise de CNPM București, 6 de SRPV Bacău, 5 de SRPV Constanța, 4 de SRPV Craiova, 3 de SRPV Sibiu și 1 de SRPV Timișoara.*

**LA BUCUREŞTI**

Vremea a continuat să se încălzească ușor, devenind călduroasă. Cerul a fost variabil, cu înnorări temporar accentuate în orele serii, când în unele cartiere (din sudul și centrul orașului) s-au semnalat ploi slabe de scurtă durată și descărcări electrice. Vântul a suflat slab și moderat. Temperatura aerului, ușor mai ridicată decât cea înregistrată în ziua anterioară a fost de 31 de grade la Băneasa și la Afumați și 32 de grade la Filaret, iar la ora 06.00 erau 15 grade la Băneasa și 17 grade la Afumați și Filaret.

**3. Prognoza meteorologică în intervalul 20.07.2019, ora 09.00 –21.07.2019, ora 09.00**

**ÎN ŢARĂ**

Vremea va fi călduroasă în zonele de câmpie și normală termic în restul teritoriului. Cerul va fi variabil, cu înnorări temporar accentuate după-amiaza și seara, când local la deal și la munte și pe arii restrânse cu o probabilitate mai mare în Muntenia și Moldova se vor semnala averse, descărcări electrice, intensificări de scurtă durată ale vântului și posibile căderi de grindină. Izolat cantitățile de apă vor depăși 20...25 l/mp îndeosebi în Carpații și Subcarpații Meridionali și de Curbură. Temperaturile maxime vor fi cuprinse între 26 și 34 de grade, iar cele minime între 12 și 22 de grade, mai scăzute în depresiunile din estul Transilvaniei, unde vor fi condiții de ceață. Indicele temperatură-umezeală (ITU) va atinge și posibil va depăși ușor pragul critic de 80 de unități al disconfortului termic, în extremitatea sudică a țării.

**LA BUCUREŞTI**

Vremea va fi în continuare călduroasă. Cerul va fi variabil, cu înnorări temporare după orele amiezii, iar cu o probabilitate mai mare spre seară se vor semnala ploi de scurtă durată și descărcări electrice. Vântul va sufla slab și moderat. Temperatura maximă se va situa în jurul a 32 de grade, iar cea minimă va fi de 16...19 grade.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

***Agenţia Naţională pentru Protecţia Mediului*** informează că, din rezultatele analizelor efectuate pentru 18.07.2019, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională şi europeană.

1. **În domeniul solului şi vegetaţiei**

Nu au fost semnalate evenimente deosebite.

1. **În domeniul supravegherii radioactivităţii mediului**

Nu au fost semnalate evenimente deosebite.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE